CELEX: 32019R0066
Language: hr
Date: 2019-01-16 00:00:00
Title: Provedbena uredba Komisije (EU) 2019/66 оd 16. siječnja 2019. o pravilima o ujednačenom praktičnom uređenju za provedbu službenih kontrola bilja, biljnih proizvoda i drugih predmeta kako bi se provjerila usklađenost s pravilima Unije o zaštitnim mjerama protiv organizama štetnih za bilje primjenjivima na tu robu

17.1.2019   
               
               
                  HR
               
               
                  Službeni list Europske unije
               
               
                  L 15/1
               
            
         PROVEDBENA UREDBA KOMISIJE (EU) 2019/66
         оd 16. siječnja 2019.
         o pravilima o ujednačenom praktičnom uređenju za provedbu službenih kontrola bilja, biljnih proizvoda i drugih predmeta kako bi se provjerila usklađenost s pravilima Unije o zaštitnim mjerama protiv organizama štetnih za bilje primjenjivima na tu robu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 22. stavak 3.,
         budući da:
         
                     (1)
                  
                  
                     Službene kontrole u prostorima i, ako je primjenjivo, na drugim lokacijama kojima se koriste specijalizirani subjekti ovlašteni za izdavanje biljnih putovnica u skladu s člankom 84. stavkom 1. Uredbe (EU) 2016/2031 Europskog parlamenta i Vijeća (2) trebalo bi provoditi najmanje jednom godišnje. To je nužno kako bi se osigurala redovita i dosljedna kontrola kojom se obuhvaćaju proizvodni ciklusi relevantnog bilja, ali i životni ciklusi svih relevantnih štetnih organizama i njihovih vektora.
                  
               
                     (2)
                  
                  
                     Učestalost tih kontrola trebala bi obuhvaćati inspekcije najmanje jednom godišnje te prema potrebi uzorkovanje i provođenje testova iz članka 92. stavka 1. Uredbe (EU) 2016/2031 kako bi se osiguralo da se sve inspekcije te sva uzorkovanja i provođenja testova provedeni na temelju te uredbe ne ponavljaju na temelju ove Uredbe.
                  
               
                     (3)
                  
                  
                     Nadležna tijela mogu prema potrebi i na temelju kriterija povezanih s rizikom povećati učestalost službenih kontrola u prostorima i, ako je primjenjivo, na drugim lokacijama kojima se koriste specijalizirani subjekti ovlašteni za izdavanje biljnih putovnica u skladu s člankom 84. stavkom 1. Uredbe (EU) 2016/2031.
                  
               
                     (4)
                  
                  
                     Specijalizirani subjekti koji su tijekom barem dvije uzastopne godine provodili plan upravljanja rizikom od štetnih organizama u skladu s člankom 91. Uredbe (EU) 2016/2031 pružaju pouzdanija jamstva u pogledu razine fitosanitarne zaštite u svojim prostorima i, ako je primjenjivo, na svojim drugim lokacijama. Stoga je primjereno nadležnim tijelima dopustiti smanjenje učestalosti službenih kontrola tih subjekata na najmanje jednom svake dvije godine.
                  
               
                     (5)
                  
                  
                     Prostor i, ako je primjenjivo, ostale lokacije kojima se koriste specijalizirani subjekti ovlašteni za izdavanje biljnih putovnica u skladu s člankom 84. stavkom 1. Uredbe (EU) 2016/2031 trebali bi podlijegati najmanje jednoj službenoj kontroli uz onu na koju se upućuje u uvodnoj izjavi 1. ako je to mjesto podrijetla bilja, biljnih proizvoda i drugih predmeta kako su definirani u članku 2. točkama 1., 2. i 5. Uredbe (EU) 2016/2031, koji su uzgojeni tijekom najmanje jednog dijela svojeg životnog ciklusa ili su bili smješteni u demarkiranom području uspostavljenom u skladu s člankom 18. stavkom 1. te uredbe, i za koje se može očekivati da su zaraženi štetnim organizmom zbog kojeg je uspostavljeno demarkirano područje. Tu dodatnu službenu kontrolu trebalo bi provesti što je bliže moguće trenutku kada se to bilje, biljni proizvodi i drugi predmeti premještaju iz tog demarkiranog područja ili iz zaraženog područja u sigurnosno područje tog demarkiranog područja. To je nužno kako bi se osiguralo da ne dođe do fitosanitarnih rizika nakon bilo koje uobičajene službene kontrole i prije premještanja bilja, biljnih proizvoda i drugih predmeta izvan demarkiranog područja ili iz zaraženog područja do sigurnosnog područja.
                  
               
                     (6)
                  
                  
                     Kako bi se osigurala odgovarajuća razina fitosanitarne zaštite te učinkovit pregled uvoza bilja u Uniju i njegovih rizika, nadležna bi tijela trebala provesti službene kontrole pri unošenju u Uniju na najmanje 1 % pošiljaka tog bilja ako se bilje iz članka 73. prvog stavka Uredbe (EU) 2016/2031 uvozi na područje Unije.
                  
               
                     (7)
                  
                  
                     Službene kontrole u prostorima i, ako je primjenjivo, na drugim lokacijama koje koriste specijalizirani subjekti ovlašteni za stavljanje oznaka na drvenu ambalažu iz članka 98. stavka 1. Uredbe (EU) 2016/2031 trebalo bi provoditi najmanje jednom godišnje. To je nužno kako bi se osigurala redovita i dosljedna kontrola koja obuhvaća fitosanitarne rizike povezane s proizvodnjom i trgovinom te vrste materijala. Nadležna tijela mogu prema potrebi i na temelju kriterija povezanih s rizikom povećati učestalost službenih kontrola u prostorima i, ako je primjenjivo, na drugim lokacijama kojima se koriste specijalizirani subjekti ovlašteni za stavljanje oznaka na drvenu ambalažu iz članka 98. stavka 1. Uredbe (EU) 2016/2031.
                  
               
                     (8)
                  
                  
                     Budući da se uredbe (EU) 2016/2031 i (EU) 2017/625 primjenjuju od 14. prosinca 2019., i ova bi se Uredba trebala primjenjivati od tog datuma.
                  
               
                     (9)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Ujednačena učestalost službenih kontrola specijaliziranih subjekata koji su ovlašteni izdavati biljne putovnice
            Nadležna tijela provode službene kontrole najmanje jednom godišnje u prostorima i, gdje je to primjenjivo, na drugim lokacijama kojima se koriste specijalizirani subjekti ovlašteni za izdavanje biljnih putovnica u skladu s člankom 84. stavkom 1. Uredbe (EU) 2016/2031.
            Te kontrole uključuju inspekcije i, u slučaju sumnje na rizike za zdravlje bilja, uzorkovanje i provođenje testova iz članka 92. stavka 1. Uredbe (EU) 2016/2031.
            Te kontrole provode se u najprikladnijem trenutku s obzirom na mogućnost otkrivanja prisutnosti relevantnih štetnih organizama ili njihovih znakova ili simptoma.
         
         
            Članak 2.
            Povećanje učestalosti službenih kontrola specijaliziranih subjekata koji su ovlašteni izdavati biljne putovnice
            Nadležna tijela mogu povećati učestalost službenih kontrola iz članka 1. ako je to potrebno zbog rizika, uzimajući u obzir barem sljedeće elemente:
            
                        (a)
                     
                     
                        povećane fitosanitarne rizike za pojedine porodice, rodove ili vrste bilja ili biljnih proizvoda koji se proizvode u tim prostorima i, ako je primjenjivo, na drugim lokacijama, gdje je potrebno više od jedne kontrole zbog biologije štetnog organizma ili okolišnih uvjeta;
                     
                  
                        (b)
                     
                     
                        fitosanitarne rizike povezane s podrijetlom ili izvorom unutar Unije određenog bilja, biljnih proizvoda ili drugih predmeta;
                     
                  
                        (c)
                     
                     
                        broj proizvodnih ciklusa u godini;
                     
                  
                        (d)
                     
                     
                        povijest usklađenosti specijaliziranog subjekta s primjenjivim odredbama uredaba (EU) 2016/2031 i (EU) 2017/625;
                     
                  
                        (e)
                     
                     
                        dostupnu infrastrukturu i gdje su smješteni prostori i, ako je primjenjivo, druge lokacije kojima se koristi specijalizirani subjekt.
                     
                  
         
            Članak 3.
            Smanjenje učestalosti službenih kontrola specijaliziranih subjekata koji su ovlašteni izdavati biljne putovnice
            Nadležna tijela mogu smanjiti učestalost službenih kontrola iz članka 1. na najmanje jednom svake dvije godine ako je to moguće zbog rizika i ako su ispunjeni sljedeći uvjeti:
            
                        (a)
                     
                     
                        specijalizirani subjekt proveo je tijekom najmanje dvije uzastopne godine plan upravljanja rizikom od štetnih organizama u skladu s člankom 91. Uredbe (EU) 2016/2031;
                     
                  
                        (b)
                     
                     
                        nadležno tijelo zaključilo je da je taj plan bio učinkovit u smanjenju relevantnih fitosanitarnih rizika te da se predmetni specijalizirani subjekt pridržavao primjenjivih odredaba uredbi (EU) 2016/2031 i (EU) 2017/625.
                     
                  
         
            Članak 4.
            Ujednačena minimalna učestalost službenih kontrola bilja, biljnih proizvoda i drugih predmeta određenog podrijetla ili izvora unutar Unije
            
               1.   Prostor i, gdje je primjenjivo, ostale lokacije kojima se koriste specijalizirani subjekti ovlašteni za izdavanje biljnih putovnica u skladu s člankom 84. stavkom 1. Uredbe (EU) 2016/2031 podliježu najmanje jednoj službenoj kontroli uz onu na koju se upućuje u članku 1. ako je to mjesto podrijetla bilja, biljnih proizvoda i drugih predmeta kako su definirani u članku 2. točkama 1., 2. i 5. Uredbe (EU) 2016/2031, koji su uzgojeni tijekom najmanje dijela svojeg životnog ciklusa ili su bili smješteni u demarkiranom području uspostavljenom u skladu s člankom 18. stavkom 1. te uredbe, i za koje se može očekivati da su zaraženi štetnim organizmom zbog kojeg je uspostavljeno demarkirano područje. Ta dodatna službena kontrola provodi se što je bliže moguće trenutku kada se to bilje, biljni proizvodi i drugi predmeti premještaju iz tog demarkiranog područja ili iz zaraženog područja u sigurnosno područje tog demarkiranog područja.
            
            
               2.   Pri provođenju službenih kontrola iz stavka 1. nadležna tijela ocjenjuju sljedeće elemente:
               
                           (a)
                        
                        
                           rizik da bilje, biljni proizvodi i drugi predmeti nose relevantni štetni organizam;
                        
                     
                           (b)
                        
                        
                           rizik od prisutnosti potencijalnih vektora tog štetnog organizma, uzimajući u obzir podrijetlo ili izvor unutar Unije pošiljaka, stupanj osjetljivosti bilja na zarazu te usklađenost specijaliziranog subjekta odgovornog za kretanje sa svim drugim mjerama koje su poduzete za iskorjenjivanje ili ograničavanje tog štetnog organizma.
                        
                     
         
         
            Članak 5.
            Ujednačena minimalna učestalost službenih kontrola bilja iz članka 73. prvog stavka Uredbe (EU) 2016/2031
            Provjere identiteta i fizičke provjere bilja iz članka 73. prvog stavka Uredbe (EU) 2016/2031 koje ulazi u Uniju obavljaju se na najmanje 1 % pošiljaka tog bilja.
         
         
            Članak 6.
            Ujednačena učestalost službenih kontrola specijaliziranih subjekata koji su ovlašteni za stavljanje oznaka na drvenu ambalažu
            Nadležna tijela provode službene kontrole najmanje jednom godišnje u prostorima i, ako je primjenjivo, na drugim lokacijama kojima se koriste specijalizirani subjekti ovlašteni za stavljanje oznaka na drvenu ambalažu iz članka 98. stavka 1. Uredbe (EU) 2016/2031.
            Te kontrole uključuju nadzor iz članka 98. stavka 3. Uredbe (EU) 2016/2031.
         
         
            Članak 7.
            Povećanje učestalosti službenih kontrola specijaliziranih subjekata koji su ovlašteni za stavljanje oznaka na drvenu ambalažu
            Nadležna tijela mogu povećati učestalost službenih kontrola iz članka 6. ako je to potrebno zbog rizika, uzimajući u obzir jedan od sljedećih elemenata ili više njih:
            
                        (a)
                     
                     
                        povećane fitosanitarne rizike povezane s prisutnošću štetnih organizama na području Unije;
                     
                  
                        (b)
                     
                     
                        drvenu ambalažu, drugo bilje, biljne proizvode ili druge predmete u kojima su pronađeni štetni organizmi;
                     
                  
                        (c)
                     
                     
                        povijest usklađenosti specijaliziranog subjekta s primjenjivim odredbama uredaba (EU) 2016/2031 i (EU) 2017/625;
                     
                  
                        (d)
                     
                     
                        dostupnu infrastrukturu i gdje su smješteni prostori i, ako je primjenjivo, druge lokacije kojima se koristi specijalizirani subjekt.
                     
                  
         
            Članak 8.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 16. siječnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 95, 7.4.2017., str. 1.
         
         
            (2)  Uredba (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23.11.2016., str. 4.).